མཁས་པར་བྱ་བའི་རིག་པའི་གནས་ཀུན་ལ། །དེང་དུས་ལྷ་ཡི་བླ་མ་དང་མཚུངས་
པ། །གང་གི་སྔོན་མེད་ལེགས་བཤད་རྣ་རྒྱན་ཟུང་། །འཇམ་མཉེན་གོས་ཀྱི་ལྷབ་ལྷུབ་དང་
བཅས་སྨིན། །དེང་དུས་ཤྲི་ཡེ་དྷ་ན་ཀ་ཊེ་ཀར། །སྐུ་ཡི་འཚོ་བ་འཛམ་བུ་ནཱ་ད་ལྟར། །ཟང་
ཟིང་རབ་འབྱམས་གསུང་རབ་ནགས་ཀླུང་ན། །རྣམ་དཔྱོད་ལག་ལྡན་འགོག་པ་མེད་འདི་
མཚར། །ཕུང་པོའི་གྲོང་ཁྱེར་སྔོན་ཆད་
མ་དོར་ཞིང༌། །ཟིན་མེད་རྣམ་གཡེང་འཁྲི་ཤིང་དྲ་བ་ཡིས། །འཁྱུད་ཀྱང་ཆོས་ལ་མོས་པ་
མ་དོར་ཙམ། །འདི་ན་ཐུན་མོང་རིག་གནས་ལ། །སྒྲ་མཁན་ཕུར་བུ་དང་མཚུངས་ཀྱང༌། །དེ་
ཡི་ཕ་མཐའ་འཚོལ་བའི་སླད། །དབྱངས་ཅན་སྒྲུབ་ལ་མངོན་བརྩོན་ཚེ། །གློག་གི་ཟློས་
གར་གཡོ་བ་ལྟའི། །ཚེ་འདིའི་གོ་འབྱེད་ཕ་མཐའ་ལ། །རབ་འགྲན་ཐུན་མོང་རིག་གནས་
ཀྱི། །རྒྱ་མཚོའི་གཏིང་མཐའ་འཚོལ་བ་བས། །གཉིས་མེད་གསུང་བ་མཐའ་དག་གི །ཐུགས་
བཅུད་སྙིང་པོ་འདི་ཡིན་ཞེས། །རྒྱལ་ཡུམ་ལྷ་མོས་རང་ཉིད་ཀྱི། །ངེས་དོན་སྦྲང་རྩིའི་
ཟིལ་དངར་ཅན། (༡༠༥ན)རྟེན་འབྱུང་འདབ་བརྒྱ་ཐུགས་ལ་བསྐྲུན། །བརྟན་དང་གཡོ་
བའི་ཆོས་རྣམས་ཀུན། །གདོད་ནས་ངོ་བོ་ཉིད་ཀྱིས་མེད། །རྟོག་པའི་རི་མོ་ཁོ་
ན་སྟེ། །དེ་ཡང་མིང་ཙམ་པིར་གྱིས་ནི། །བྲིས་ཕྱིར་རི་མོའང་ཡོད་མ་ཡིན། །སྣ་ཚོགས་
མིང་ཡང་གློ་བུར་དུ། །བཏགས་ཕྱིར་རང་བཞིན་ཉིད་ཀྱིས་ཞི། །དཔྱད་ན་གང་དུའང་མི་
གནས་པའི། །སྣང་བ་གཞའ་བཀྲའི་གནས་འདི་ལ། །འཁོར་འདས་བྱ་བྱེད་ཨེ་མའོ་
མཚར། །འདི་ལྟའི་རྟེན་འབྲེལ་ཉིད་ཀྱི་དོན། །སྟོང་པ་ཉིད་དུ་ལེགས་རྟོགས་ཀྱང་། །
- 351 -

རྒྱལ་དབང་གཉིས་པ་དགེ་འདུན་རྒྱ་མཚོའི་གསུང་འབུམ།
༼༦༽
བྱམས་དང་སྙིང་རྗེའི་རྩ་བ་ཅན། །བྱང་ཆུབ་སེམས་ཀྱི་བདུད་རྩིའི་གཏེར། །སྙིང་གི་བུམ་
པར་མ་བསྟེན་ན། །ཐམས་ཅད་མཁྱེན་པའི་ཡེ་ཤེས་ཅི། །ཚངས་དབང་སྲས་མོས་དེ་
བསྐྱེད་ཕྱིར། །ལྷག་བསམ་ལྟར་དཀར་སྐྲ་དང་ནི། །གྲངས་མང་སྤྱོད་ལྟའི་གཉེར་མ་
ཅན། །ཉིད་ཀྱི་མ་དེ་མདུན་དུ་ནི། །སྙིང་རྗེ་ཆེན་པོའི་དམིགས་པར་བསྐྲུན། །ཨེ་མའོ་ཁམས་
གསུམ་འཁོར་བ་ན། །འདི་ལྟའི་སེམས་ཅན་གྲངས་མང་ཞིང་། །འདི་དག་མྱུར་དུ་སྒྲོལ་བའི་
ཁུར། །རྒྱལ་སྲས་དཔའ་བོའི་ཕྲག་པར་ལྕི། །རིམ་གཉིས་ལམ་གྱི་ཐེམ་སྐས་ལ། །
ཚེ་འདིར་རྒྱལ་བའི་གནས་འཛེགས་ཏེ། །རང་གིས་བརྙེས་པའི་གོ་འཕང་ལ། །དེ་དག་མ་
ལུས་འགོད་ཀྱང་འཚལ། །དགེ་སྦྱོར་སྐྱབས་འོག་འབྲལ་མེད་བགྱིད། །སྐྱེས་སུ་ས་ཡི་སྙིང་
པོ་ནི། །ཞོ་ཕྱེད་རྒྱ་ཡིས་མཚན་པ་འབུལ། །དབྱངས་འཆར་ལུགས་ཀྱི་(༡༠༥བ)ཕྱོགས་དང་
པོའི། །རྒྱལ་བ་དང་པོ་ཤར་བ་ན། །ཆོས་འཁོར་རྒྱལ་ནས་དགེ་ལེགས་འཕེལ། །ཞེས་
པ་འདི་ནི་རི་མོ་མཁན་དཔལ་ལྡན་བློ་གྲོས་བཟང་པོ་ལ་གནང་བའོ། །